CELEX: 32019D1389
Language: hu
Date: 2019-09-04 00:00:00
Title: A Bizottság (EU) 2019/1389 végrehajtási határozata (2019. szeptember 4.) az 1307/2013/EU európai parlamenti és tanácsi rendelettől és a 639/2014/EU felhatalmazáson alapuló bizottsági rendelettől a Belgiumban, Spanyolországban, Franciaországban, Litvániában, Lengyelországban és Portugáliában a 2019. igénylési évre vonatkozóan a környezetbarátabbá válást ösztönző támogatással összefüggő egyes feltételek végrehajtása tekintetében való eltérések engedélyezéséről (az értesítés a C(2019) 6438. számú dokumentummal történt)

6.9.2019   
               
               
                  HU
               
               
                  Az Európai Unió Hivatalos Lapja
               
               
                  L 230/3
               
            
         A BIZOTTSÁG (EU) 2019/1389 VÉGREHAJTÁSI HATÁROZATA
         (2019. szeptember 4.)
         az 1307/2013/EU európai parlamenti és tanácsi rendelettől és a 639/2014/EU felhatalmazáson alapuló bizottsági rendelettől a Belgiumban, Spanyolországban, Franciaországban, Litvániában, Lengyelországban és Portugáliában a 2019. igénylési évre vonatkozóan a környezetbarátabbá válást ösztönző támogatással összefüggő egyes feltételek végrehajtása tekintetében való eltérések engedélyezéséről
         
            
               (az értesítés a C(2019) 6438. számú dokumentummal történt)
            
         
         (Csak a francia, a holland, a lengyel, a litván, a portugál és a spanyol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről szóló, 2013. december 17-i 1307/2013/EU európai parlamenti és tanácsi rendeletre (1) és különösen annak 69. cikke (1) bekezdésére,
         mivel:
         
                     (1)
                  
                  
                     Az 1307/2013/EU rendelet III. címének 3. fejezete rendelkezik az éghajlat és a környezet szempontjából előnyös mezőgazdasági gyakorlatokra nyújtott támogatásról (a továbbiakban: a környezetbarátabbá válást ösztönző támogatás). E gyakorlatok közé tartozik a növénytermesztés diverzifikálása és az ökológiai jelentőségű területek létrehozása. Az ezekre a gyakorlatokra vonatkozó további szabályokat a 639/2014/EU felhatalmazáson alapuló bizottsági rendelet (2) 3. fejezete határozza meg.
                  
               
                     (2)
                  
                  
                     Az 1307/2013/EU rendelet 44. cikkének (4) bekezdése értelmében a növénytermesztés diverzifikálása céljából a parlagon hagyott földterületek a gyeptől vagy egyéb egynyári takarmánynövénytől eltérő növénykultúrának tekintendők. Ez azt jelenti, hogy az a földterület, amelyen legeltettek vagy amelyet termelési célból takarítottak be, nem tekinthető parlagon hagyott földterületnek.
                  
               
                     (3)
                  
                  
                     A 639/2014/EU felhatalmazáson alapuló rendelet 45. cikkének (2) bekezdése értelmében a parlagon hagyott földterület az 1307/2013/EU rendelet 46. cikke (2) bekezdése első albekezdésének a) pontja alkalmazásában ökológiai jelentőségű területnek minősíthető, feltéve, hogy nem áll mezőgazdasági termelés alatt.
                  
               
                     (4)
                  
                  
                     A 639/2014/EU felhatalmazáson alapuló rendelet 45. cikkének (9) bekezdése értelmében a köztes kultúrákkal és takarónövényzettel borított területek az 1307/2013/EU rendelet 46. cikke szerinti ökológiai jelentőségű területeknek minősíthetők azzal a feltétellel, hogy azokat különböző növényfajok magkeverékének vetésével hozták létre, és amennyiben teljesülnek az 1307/2013/EU rendelet 46. cikkében meghatározott feltételek. A tagállamok létrehozzák a felhasználandó növényfajok keverékeinek jegyzékét, és nemzeti, regionális, szubregionális szinten vagy a mezőgazdasági üzemek szintjén meghatározzák azt az időszakot, amely alatt az ökológiai jelentőségű területként bejelentett, köztes kultúrával vagy takarónövényzettel borított területeket fenn kell tartani. A szóban forgó időszak nem lehet nyolc hétnél rövidebb. Emellett a köztes kultúrákkal vagy takarónövényzettel borított területek nem foglalhatják magukban a téli terményekkel borított területeket, melyeket ősszel, rendes körülmények között betakarítás vagy legeltetés céljára bevetettek.
                  
               
                     (5)
                  
                  
                     Belgium, Spanyolország, Franciaország, Litvánia, Lengyelország és Portugália úgy határozott, hogy a 639/2014/EU felhatalmazáson alapuló rendelet 45. cikkének (2) bekezdésében foglalt kritériumoknak megfelelő, parlagon hagyott földterületek, valamint az említett rendelet 45. cikke (9) bekezdésének megfelelően köztes kultúrákkal vagy takarónövényzettel borított területek az 1307/2013/EU rendelet 46. cikke (2) bekezdése első albekezdésének a), illetve i) pontjával összhangban ökológiai jelentőségű területeknek tekinthetők.
                  
               
                     (6)
                  
                  
                     Belgium, Spanyolország, Franciaország, Litvánia, Lengyelország és Portugália arról tájékoztatta a Bizottságot, hogy a tavasszal és nyáron tapasztalt súlyos szárazság halmozottan kedvezőtlenül befolyásolta a mezőgazdasági tevékenységeket, és csökkentette az állati takarmányozásra szánt növények terméshozamát, különös tekintettel a legelőkre és szántókra.
                  
               
                     (7)
                  
                  
                     A súlyos szárazság miatt az állattenyésztési ágazatokban takarmányhiány lépett fel, és akadályokba ütközött a takarmánytartalékok felhalmozása. Ezek a fejlemények felvetettek bizonyos aggályokat, különösen azért, mert a termelés hiánya következtében növekedett a takarmány előállítási költsége, ami veszélyezteti az érintett gazdaságok életképességét.
                  
               
                     (8)
                  
                  
                     Annak érdekében, hogy az érintett területeken lehetővé tegyék a mezőgazdasági termelők számára, hogy a rendelkezésre álló területeiket a lehető legnagyobb mértékben igénybe vegyék az állatok takarmányozásához, Belgium, Spanyolország, Franciaország, Litvánia, Lengyelország és Portugália arra kérte a Bizottságot, hogy engedélyezzen számukra eltérést a környezetbarátabbá válást ösztönző támogatással összefüggő egyes feltételek végrehajtása tekintetében azon területek esetében, amelyekről megállapították, hogy megfelelnek a növénytermesztés diverzifikálására, illetve az ökológiai jelentőségű területekre vonatkozóan az 1307/2013/EU rendelet 44. cikkének (4) bekezdésében, valamint 46. cikke (2) bekezdése első albekezdésének a) pontjában foglalt követelményeknek.
                  
               
                     (9)
                  
                  
                     Ugyanezen okokból Belgium, Franciaország, Litvánia és Lengyelország arra kérte a Bizottságot, hogy engedélyezzen számukra eltérést a környezetbarátabbá válást ösztönző támogatással összefüggő egyes feltételek végrehajtása tekintetében azon, köztes kultúrákkal és takarónövényzettel borított területek esetében, amelyekről megállapították, hogy megfelelnek az ökológiai jelentőségű területekre vonatkozóan az 1307/2013/EU rendelet 46. cikke (2) bekezdése első albekezdésének i) pontjában foglalt követelményeknek.
                  
               
                     (10)
                  
                  
                     Emellett Franciaországban, Litvániában és Lengyelországban egyes mezőgazdasági termelők nem tudták kellő időben elvetni a köztes kultúrákat vagy takarónövényzetet, mivel a szélsőséges időjárási körülmények miatt a talaj állapota alkalmatlan volt az előkészítő munkára. Következésképpen a köztes kultúrákkal beültetett területek fenntartására előírt időtartam lerövidítése nélkül nehezen tudják teljesíteni vetési tervüket, különösen akkor, ha később téli kultúrák vetését tervezik. Az optimális időpont elmulasztása esetén a gazdák kénytelenek lesznek rossz körülmények között elvetni a téli kultúrákat, veszélyeztetve ezzel az érintett termények jövőbeli hozamát.
                  
               
                     (11)
                  
                  
                     Tekintettel a 2019. évi szárazság súlyosságára az érintett területeken és annak következményeire, helyénvaló eltérést biztosítani az 1307/2013/EU rendelet 44. cikkének (4) bekezdésétől a növénytermesztés diverzifikálása céljából parlagon hagyott földterületek tekintetében, a 639/2014/EU felhatalmazáson alapuló rendelet 45. cikkének (2) bekezdésétől azon földterületek tekintetében, amelyeket azzal a céllal hagytak parlagon, hogy az 1307/2013/EU rendelet 46. cikke (2) bekezdése első albekezdésének a) pontja értelmében ökológiai jelentőségű területnek minősítsék őket, valamint a 639/2014/EU felhatalmazáson alapuló rendelet 45. cikkének (9) bekezdésétől azon földterületek tekintetében, amelyeket azzal a céllal vetettek be köztes kultúrákkal vagy takarónövényzettel, hogy az 1307/2013/EU rendelet 46. cikke (2) bekezdése első albekezdésének i) pontja értelmében ökológiai jelentőségű területnek minősítsék őket.
                  
               
                     (12)
                  
                  
                     Az 1307/2013/EU rendelet 69. cikkének (1) bekezdésében meghatározott követelményeknek való megfelelés érdekében azonban e határozat csak a feltétlenül szükséges mértékig és a feltétlenül szükséges időtartamra biztosíthatja a növénytermesztés diverzifikálására és az ökológiai jelentőségű területekre vonatkozó követelményektől való eltérés lehetőségét. Ezért az e határozatban előírt eltérések kizárólag az olyan területeken letelepedett mezőgazdasági termelőkre alkalmazhatók, amelyeket az érintett tagállamok illetékes hatóságai hivatalosan a szárazság által érintett területeként ismertek el, és amelyeken ezáltal jelentős takarmányhiány alakult ki. Az eltérés célzott alkalmazása érdekében további feltételeket is célszerű előírni.
                  
               
                     (13)
                  
                  
                     Figyelembe véve az egyéb eszközök rendelkezésre állását, valamint az érintett területek sajátos jellemzőit, beleértve a meglévő gazdálkodási rendszereket és a földhasználatot, Belgium, Spanyolország, Franciaország, Litvánia, Lengyelország és Portugália számára lehetőséget kell biztosítani arra, hogy eldöntsék, mely eltéréseket kívánják alkalmazni az érintett területeken és milyen mértékben, feltéve, hogy az e határozatban megállapított feltételek teljesülnek. Az eltéréseknek az érintett területeken való alkalmazásáról szóló döntés meghozatalakor a tagállamoknak megfelelően figyelembe kell venniük az éghajlat és a környezet szempontjából előnyös mezőgazdasági gyakorlatok célkitűzéseit és különösen a talaj és a természeti erőforrások minősége, valamint a biológiai sokféleség megfelelő védelmének szükségességét, különösen a virágzás és a fészkelő madarak tekintetében legérzékenyebb időszakokban.
                  
               
                     (14)
                  
                  
                     Az e határozatban engedélyezett eltérések hatékonyságának biztosítása érdekében Belgiumnak, Spanyolországnak, Franciaországnak, Litvániának, Lengyelországnak és Portugáliának az e határozatról szóló értesítést követő 14 napon belül határozatot kell hoznia, és határozataikról azok meghozatalának időpontjától számított 7 napon belül értesíteniük kell a Bizottságot.
                  
               
                     (15)
                  
                  
                     Annak érdekében, hogy a Bizottság nyomon tudja követni a vonatkozó szabályok megfelelő alkalmazását és az eltérések hatását, Belgiumnak, Spanyolországnak, Franciaországnak, Litvániának, Lengyelországnak és Portugáliának tájékoztatást kell nyújtania az érintett hektárok számáról annak érdekében, hogy fel lehessen mérni az eltéréseknek az 1307/2013/EU rendelet által meghatározott, a növénytermesztés diverzifikálására és az ökológiai jelentőségű területek létrehozására vonatkozó környezetvédelmi célkitűzésekre gyakorolt hatásait. Ezeket az információkat 2019. december 15-ig kell a Bizottság rendelkezésére bocsátani a meglévő irányítási eszközök felhasználásával. Ugyanezen határidőig Belgiumnak, Spanyolországnak, Franciaországnak, Litvániának, Lengyelországnak és Portugáliának a Bizottság rendelkezésére kell bocsátania annak értékelését, hogy az eltérés milyen hatást gyakorol az ökológiai jelentőségű területekhez, a köztes kultúrákhoz és a növénytermesztés diverzifikálásához kapcsolódó környezetvédelmi, biológiai sokféleségre vonatkozó és éghajlatvédelmi célkitűzésekre, valamint adott esetben az azonosított negatív hatások enyhítésére irányuló intézkedések leírását.
                  
               
                     (16)
                  
                  
                     Az e határozatban előírt intézkedések összhangban vannak a közvetlen kifizetésekkel foglalkozó bizottság véleményével,
                  
               ELFOGADTA EZT A HATÁROZATOT:
         
            1. cikk
            Az eltérés hatálya
            
               (1)   Az 1307/2013/EU rendelet 44. cikkének (4) bekezdésétől eltérve a 2019. igénylési évre vonatkozóan Belgium, Spanyolország, Franciaország, Litvánia, Lengyelország és Portugália dönthet úgy, hogy a parlagon hagyott földterületet különálló kultúrának tekinti, annak ellenére, hogy a földterületen legeltettek vagy termelési célú betakarítást végeztek.
            
            
               (2)   A 639/2014/EU felhatalmazáson alapuló rendelet 45. cikkének (2) bekezdésétől eltérve a 2019. igénylési évre vonatkozóan Belgium, Spanyolország, Franciaország, Litvánia, Lengyelország és Portugália dönthet úgy, hogy az 1307/2013/EU rendelet 46. cikke (2) bekezdése első albekezdésének a) pontja értelmében a parlagon hagyott földterületet ökológiai jelentőségű területnek tekinti, annak ellenére, hogy a földterületen legeltettek vagy termelési célú betakarítást végeztek.
            
            
               (3)   A 639/2014/EU felhatalmazáson alapuló rendelet 45. cikkének (9) bekezdésétől eltérve a 2019. igénylési évre vonatkozóan Belgium, Franciaország, Litvánia és Lengyelország az 1307/2013/EU rendelet 46. cikke (2) bekezdése első albekezdésének i) pontja értelmében ökológiai jelentőségű területnek való minősítés céljából a következő lehetőségek közül bármelyik mellett dönthet:
               
                           a)
                        
                        
                           engedélyezi köztes kultúrákkal vagy takarónövényzettel borított területek létrehozását különböző növényfajok magkeverékének vetése nélkül, feltéve, hogy a vetést gyep vagy egyéb egynyári takarmánynövények alkotják;
                        
                     
                           b)
                        
                        
                           a köztes kultúrákkal vagy takarónövényzettel borított területek magukban foglalhatják az ősszel, rendes körülmények között betakarítás, takarmányozás vagy legeltetés céljára bevetett, téli terményekkel borított területeket.
                        
                     
            
               (4)   A 639/2014/EU felhatalmazáson alapuló rendelet 45. cikke (9) bekezdésének második albekezdésétől eltérve Franciaország, Litvánia és Lengyelország a 2019. igénylési év tekintetében lerövidítheti a köztes kultúrákkal és takarónövényzettel borított területek fenntartásának minimális kötelező időtartamát, feltéve, hogy azokat később téli kultúrával vetik be.
            
         
         
            2. cikk
            Az eltérések által érintett területek
            Az 1. cikkben említett határozatok csak azokra a területekre alkalmazandók, ahol az érintett állatállomány található, illetve az 1. cikk (4) bekezdése esetében azokra a területekre, ahol a talaj állapota az adott időpontban a vetés előtti előkészítő munkára alkalmatlan volt, ezért a 639/2014/EU felhatalmazáson alapuló rendelet 45. cikke (9) bekezdésének való megfelelés nem volt lehetséges, és amelyeket Belgium, Spanyolország, Franciaország, Litvánia, Lengyelország és Portugália illetékes hatóságai hivatalosan 2019-ben a súlyos szárazság által érintett területként ismertek el.
         
         
            3. cikk
            Határidő
            Az 1. cikkben említett határozatokat az e határozatról szóló értesítéstől számított 14 napon belül kell meghozni.
         
         
            4. cikk
            Értesítések
            
               (1)   Az 1. cikkben említett határozatok meghozatalának napjától számított 7 napon belül Belgium, Spanyolország, Franciaország, Litvánia, Lengyelország és Portugália értesíti a Bizottságot a következőkről:
               
                           a)
                        
                        
                           azon területek, amelyeket illetékes hatóságaik hivatalosan 2019-ben a súlyos szárazság által érintett területként ismertek el;
                        
                     
                           b)
                        
                        
                           az 1. cikk alapján hozott határozatok, beleértve a NUTS 3 szinten alkalmazott eltérések jellegét és annak indoklását, hogy miért vált szükségessé az eltérések alkalmazása az érintett területeken.
                        
                     
            
               (2)   Belgium, Spanyolország, Franciaország, Litvánia, Lengyelország és Portugália legkésőbb 2019. december 15-ig értesíti a Bizottságot az 1. cikkben előírt eltéréseket alkalmazó gazdaságok számáról és arról, hogy hektárban kifejezve mekkora területen kerültek alkalmazásra az 1. cikkben előírt eltérések. Ezt az információt NUTS 3 szinten kell megadni. Ugyanezen határidőig Belgium, Spanyolország, Franciaország, Litvánia, Lengyelország és Portugália a Bizottság rendelkezésére bocsátja annak értékelését, hogy az eltérés milyen hatást gyakorol az ökológiai jelentőségű területekhez, a köztes kultúrákhoz és a növénytermesztés diverzifikálásához kapcsolódó környezetvédelmi, biológiai sokféleségre vonatkozó és éghajlatvédelmi célkitűzésekre, valamint adott esetben az azonosított negatív hatások enyhítésére irányuló intézkedések leírását.
            
         
         
            5. cikk
            Címzettek
            Ennek a határozatnak a Belga Királyság, a Spanyol Királyság, a Francia Köztársaság, a Litván Köztársaság, a Lengyel Köztársaság és a Portugál Köztársaság a címzettje.
         
         
            Kelt Brüsszelben, 2019. szeptember 4-én.
            
               
                  a Bizottság részéről
               
               Phil HOGAN
               
                  a Bizottság tagja
               
            
         
         
            (1)  HL L 347., 2013.12.20., 608. o.
         
         
            (2)  A Bizottság 639/2014/EU felhatalmazáson alapuló rendelete (2014. március 11.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU európai parlamenti és tanácsi rendelet kiegészítéséről és X. mellékletének módosításáról (HL L 181., 2014.6.20., 1. o.).